Foto’s: Taxi ploeg in winkel inAltesaam vyf mense is beseer toe ŉ minibustaxi Donderdag in ŉ winkel se muur ingeploeg het (Foto: Netcare 911) Altesaam vyf mense is beseer toe ŉ minibustaxi Donderdag in ŉ winkel se muur in Ophirton, Johannesburg, vasgejaag het. Shawn Herbst, woordvoerder van Netcare 911, sê die ongeluk het laatmiddag op die hoek van Garland-straat en Booysens-weg in Ophirton plaasgevind. “Volgens berigte het die bestuurder van die minibustaxi beheer oor die voertuig verloor en in die winkel se muur geploeg,” bevestig Herbst. Paramedici van Netcare 911 is ontbied en met hul aankoms op die toneel het hulle die bestuurder in die minibustaxi aangetref. Hy was in die voertuig vasgekeer en het matige beserings opgedoen. Paramedici en die brandweer moes gespesialiseerde toerusting gebruik om hom uit die voertuig te bevry. “Nog vier mense het matige beserings opgedoen en is op die toneel behandel. Hulle is daarna per ambulans na nabygeleë hospitale geneem vir verdere mediese behandeling.”